Številka: 007-27/2023/2

**Strokovna, zainteresirana in druga javnost**

Datum: 6. 3. 2023

Zadeva: **Javna obravnava osnutka Uredbe o ukrepih za končne uporabnike invalide pri zagotavljanju storitev iz nabora univerzalne storitve (EVA 2023-3150-0008)**

Spoštovani.

Na Ministrstvu za digitalno preobrazbo smo pripravili predlog osnutka Uredbe o ukrepih za končne uporabnike invalide pri zagotavljanju storitev iz nabora univerzalne storitve (EVA 2023-3150-0008) (v nadaljevanju: *osnutek uredbe*).

Sprejem uredbe je potreben zaradi uveljavitve novega Zakona o elektronskih komunikacijah (Uradni list RS, št. 130/22 in 18/23 – ZDU-1O; v nadaljevanju: *ZEKom-2*), ki v drugem odstavku 175. člena vzpostavlja pravno podlago za določitev ukrepov za končne uporabnike invalide pri zagotavljanju storitev iz nabora univerzalne storitve. Sredstva za financiranje ukrepov se zagotovijo iz državnega proračuna. Do sprejema uredbe se sicer še naprej uporablja Uredba o ukrepih za končne uporabnike invalide (Uradni list RS, št. 38/14 in 130/22 – ZEKom-2), ki je bila razveljavljena z ZEKom-2. Osnutek uredbe sloni na vsebinskih rešitvah prejšnje uredbe z ustreznimi prilagoditvami glede na z ZEKom-2 spremenjen nabor univerzalne storitve (npr. v nabor univerzalne storitev ne sodijo več javne telefonske govorilnice) in nekatere druge prilagoditve, ki stremijo k povečanju možnosti izbire za končne uporabnike invalide, z namenom, da ima torej tudi ta skupina prebivalstva možnost izbire med različnimi izvajalci storitev. Predlog uredbe ne ureja več najema ali nakupa končnim uporabnikom invalidom prilagojene terminalske opreme, saj so končni uporabniki invalidi že na podlagi prvega odstavka 175. člena ZEKom-2 upravičeni do prilagojene terminalske opreme, ki končnim uporabnikom invalidom dejansko omogoča enakovredno uporabo in dostop do storitev iz drugega odstavka 166. člena zakona, kakor ga imajo drugi končni uporabniki, vključno z enakovrednim dostopom do storitev v sili, v skladu s predpisom, ki ureja tehnične pripomočke za uporabnike invalide.

Zainteresirano javnost pozivamo, da poda svoje morebitne pripombe in predloge na osnutek uredbe **najpozneje v roku 30 dni od te objave.**

S spoštovanjem.

dr. Emilija Stojmenova Duh

MINISTRICA

Priloga:

* osnutek Uredbe o ukrepih za končne uporabnike invalide pri zagotavljanju storitev iz nabora univerzalne storitve